Document ID: 32012D0049

A BIZOTTSÁG HATÁROZATA
(2012. január 26.)
a 2011/263/EU és a 2011/264/EU határozatnak az enzimbesorolással kapcsolatos új fejlemények figyelembevétele érdekében történő, a 67/548/EGK tanácsi irányelv I. mellékletének és az 1272/2008/EK európai parlamenti és tanácsi rendelet VI. mellékletének megfelelő módosításáról
(az értesítés a C(2012) 323. számú dokumentummal történt)
(EGT-vonatkozású szöveg)
(2012/49/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az uniós ökocímkéről szóló, 2009. november 25-i 66/2010/EK európai parlamenti és tanácsi rendeletre (1) és különösen annak 8. cikke (2) bekezdésére,
az Európai Unió ökocímke-bizottságával folytatott konzultációt követően,
mivel:
(1)
A 66/2010/EK rendelet 6. cikkének (6) bekezdése szerint az uniós ökocímke nem ítélhető oda olyan termékeknek, amelyek az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról szóló, 2008. december 16-i 1272/2008/EK európai parlamenti és tanácsi rendelet (2) értelmében mérgező, környezetre veszélyes, rákkeltő, mutagén vagy a szaporodóképességre káros besorolás követelményeinek megfelelő anyagokat, készítményt/keveréket tartalmaznak. Az uniós ökocímke nem ítélhető oda továbbá a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendelet (3) 57. cikke szerinti anyagokat tartalmazó termékeknek sem. A 66/2010/EK rendelet 6. cikkének (7) bekezdése értelmében olyan esetekben, amikor az ilyen termékeket technikailag nem lehet alternatív anyagok vagy tervezések használata révén helyettesíteni, vagy olyan termékek tekintetében, amelyek átfogó környezetvédelmi teljesítménye az ugyanolyan árukategóriába tartozó termékekkel összehasonlítva jelentősen jobb, a Bizottság a szóban forgó rendelet 6. cikkének (6) bekezdéstől való eltérést lehetővé tevő intézkedéseket fogadhat el.
(2)
A Bizottság elfogadta a gépi mosogatószerek uniós ökocímkéjének odaítélésére vonatkozó ökológiai kritériumok megállapításáról szóló, 2011. április 28-i 2011/263/EU határozatot (4), valamint a mosószerek uniós ökocímkéjének odaítélésére vonatkozó ökológiai kritériumok megállapításáról szóló, 2011. április 28-i 2011/264/EU határozatot (5). Az említett határozatok elfogadását követően a fontos szubtilizin enzimet, melyet mosószerekben és gépi mosogatószerekben használnak, a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelv (6) I. mellékletének és az 1272/2008/EK rendelet VI. mellékletének megfelelően R50-ként sorolták be (Nagyon mérgező a vízi élővilágra), meggátolva ezzel, hogy az érintett mosószerek és gépi mosogatószerek uniós ökocímkét kapjanak.
(3)
Ez új információ, mely nem került figyelembevételre a mosószerekkel és a gépi mosogatószerekkel kapcsolatos uniós ökocímkekritériumok felülvizsgálata és az enzimekre vonatkozó eltérések mérlegelése során. Ezért az enzimbesorolással kapcsolatos új fejlemények figyelembevétele érdekében a 2011/263/EU és a 2011/264/EU határozatot a 67/548/EGK irányelv I. mellékletének és az 1272/2008/EK rendelet VI. mellékletének megfelelően módosítani szükséges.
(4)
Helyénvaló átmeneti időszakot biztosítani annak érdekében, hogy azon gyártóknak, amelyeknek a termékei a 2003/31/EK (7) és a 2003/200/EK bizottsági határozatban (8) megállapított kritériumok alapján megkapták a mosószerek és a gépi mosogatószerek uniós ökocímkéjét, elegendő idejük legyen arra, hogy termékeiket a felülvizsgált kritériumokhoz és követelményekhez igazítsák, valamint annak érdekében, hogy az e módosítással előidézett kiesés kompenzálásra kerüljön.
(5)
Ezért a 2011/263/EU és a 2011/264/EU határozatot ennek megfelelően módosítani kell,
ELFOGADTA EZT A HATÁROZATOT:
1. cikk
A 2011/263/EU határozat melléklete az e rendelet mellékletében foglaltak szerint módosul.
2. cikk
A 2011/264/EU határozat melléklete az e rendelet mellékletében foglaltak szerint módosul.
3. cikk
Amennyiben a termék a 2003/31/EK és a 2003/200/EK határozatban megállapított kritériumoknak megfelelően elbírált kérelem alapján kapta meg az ökocímkét, az ökocímke 2012. szeptember 28-ig alkalmazható.
4. cikk
Ennek a határozatnak a tagállamok a címzettjei.
Kelt Brüsszelben, 2012. január 26-án.

Labels: 1
16
20
3
15